ביה"ס "בן – צבי"

**הערכה חלופית** מפתחת כשירויות רבות אצל הלומדים

הערכה חלופית היא גישה חדשה בתורת המבחנים. המושג מתייחס לאופן הערכת המסגרת החינוכית את הפרט הלומד בה. הערכה זו נקראת בשפה המקצועית "הערכה חלופית" מכיוון שהיא מהווה חלופה להערכה המסורתית והמקובלת, המבוססת על מבחנים.

ההערכה החלופית בודקת את יכולות התלמיד שאינן נבדקות במבחן רגיל. בשיטת הערכה זו נבדקת מידת יכולתם של תלמידים ליישם את הידע, את המיומנויות ואת ההבנה שרכשו – בתנאים הקובעים של "העולם האמיתי" שמחוץ לבית הספר ולא רק באמצעות בחינות.

לגישת "ההערכה החלופית" יש ביקורת על הגישה המסורתית של מבחנים. עיקר הביקורת היא על מבחנים בעלי, שאלות סגורות . כלומר מבחן שבו נעשה שימוש במכשירי כתיבה כמו נייר ועיפרון, אינו מכסה את כל סוגי הלמידה שראוי שיוערכו. ההערכה המסורתית באמצעות מבחן אינה מודדת את כל יכולות התלמיד, אלא לרוב את יכולת זכירת החומר ויציקתו לתשובה מובנית, שלא כמו ההערכה החלופית שדורשת מהתלמידים מיומנויות חשיבה גבוהות כמו: תכנון, ארגון ומיזוג מידע, הסקת מסקנות, ביקורתיות וכדומה. בנוסף, ההערכה החלופית שלא כמו השיטה המסורתית מתמקדת בתהליך הלמידה ולא רק בתוצר, ומציגה ללומד מצבים אותנטיים ורלוונטיים לחייו.

כל מורה חייב לברר מה הוא מצפה מהתלמידים לדעת, להבין ולהיות מסוגלים לבצע כתוצאה מהלמידה. בהערכה חלופית המורה צריך לקבוע כיצד יבטאו התלמידים את הידע והמיומנויות

הוראה המעודדת ביצועים מחייבת את המורה לחשוב על התוכן של תכנית הלימודים, ויותר מכך לחשוב על ביצועי ההבנה שאליהם ירצה להגיע. באופן זה, ההערכה החלופית הופכת ליעד הוראה חשוב.

**דוגמאות להערכה חלופית** :

1. כתיבת עבודת חקר

2.הכנת תלקיט עבודות- פורטפוליו(אוסף של עבודות התלמיד:מטלות ביצוע בכיתה, שעורי בית, דו"חות וכו)

3. הכנת משחק

4. בניית דגם

5. הפקת הצגה

6.הכנת מצגת

7. הכנת תערוכה( קבוצתית או כיתתית- התלמידים נשאלים על מוצגים ושאלות שהכינו התלמידים לתערוכה)

8. שיג ושייח- דיבייט ( דיון שמובילים תלמידים, משפט כיתתי בו תלמידים מציגים עמדותיהם)

**שימוש במחוון (מלשון חיווי) להערכה חלופית**

המחוון הוא שורה של קריטריונים שלאורם נבחנת המשימה.מומלץ לבנות את המחוון ביחד עם התלמידים.

בעזרת המחוון התלמידים שופטים את איכות עבודתם ואיכות עבודות של אחרים. כשמחוונים משמשים למשוב עצמי ומשוב עמיתים, עולה היכולת של התלמידים להבחין בבעיות בעבודות - ולפתור אותן. התנסויות חוזרות במשוב עמיתים - ובעיקר במשוב עצמי, מגבירות את חוש האחריות של התלמיד לעבודתו ומפחיתות את מספר השאלות.

מורים מצאו שלאחר שעבודה הוערכה במשוב עצמי ובמשוב עמיתים בהתאם למחוון. נותר להם עצמם מעט מאוד לומר עליה, בדרך כלל הם יכולים רק לסמן את הפריט במחוון במקום להשתדל להסביר את נקודות החולשה והחוזק שמצאו, ולהחליט מה להציע כדי לשפר. מחוונים מספקים לתלמיד יותר משוב עם מידע על נקודות חוזק ועל תחומים הדורשים שיפור

**כשירויות שהערכה החלופית מפתחת בתלמיד**

**א. כשירות קוגניטיבית**  
פתרון בעיות, חשיבה ביקורתית, חשיבה לוגית, המצאה/יצירתיות, הבעה בכתב ובעל-פה, הגדרת נושא, שאילת שאלות, שימוש יעיל במידע, עיבוד המידע, מיזוגו וארגונו, ניסוח השערות למחקר, התבוננות/תצפית, שימוש נכון במכשירים, ניתוח נתונים, הצגת נתונים באופן מתקשר, הסקת מסקנות, שיפוט/הערכה .

**ב. כשירות מטה-קוגניטיבית**   
  
תכנון מהלך הפעולה, בחירת אסטרטגיה מתאימה, פיקוח על ההבנה, הערכת יעילות האסטרטגיה,, הפעלת אסטרטגיית תיקון, רפלקסיה, הערכה עצמית.

**ג. כשירות חברתית**

תקשור עם הסביבה, ניהול שיחה/דיון, שכנוע, הנהגה, עבודה בצוות, הקשבה, שיתוף פעולה, סובלנות, כיבוד הזולת.

**ד. כשירות בניהול משאבים**  
חיפוש מידע רלוונטי, ניהול לוח-זמנים, חיפוש סיוע  
  
  **ה. איכויות אישיות**   
  
הנעה פנימית, נקיטת יוזמה, סקרנות, פתיחות, עמידה במצבי תסכול, נטילת אחריות, אמונה ביכולת האישית, עצמאות, התמדה, כושר ריכוז, הסתגלות לשינויים.

את רוב הכשירויות הללו לא ניתן להעריך באמצעות מבחנים בשיטה המסורתית. היעדר אמצעים נאותים להערכתן מצמצם את תפיסתנו לגבי מהות החינוך. לפיכך, בשל חיוניותן של כשירויות אלה להשגת מטרות ההוראה המוצעות, עלה הצורך לעצב כלים להקנייתן ולהערכת השגתן. כלים אלה נכללים במטריה המכונה**.**

(מתוך אתר: משרד החינוך/ תרבות/ ויקפדיה)



.